정조 5년
辛丑二月初五日辰時。上御誠正閣。大臣備局堂上引見入侍時。領議政徐命善。右議政李徽之。行知中樞府事具善復。兼兵曹判書洪樂性。刑曹判書徐浩修。行副司直李柱國。行訓鍊院都正李敬懋。戶曹參判鄭民始。行副司直蔡弘履。副校理洪文泳。左副承旨趙時偉。假注書趙衍德。事變假注書沈達漢。記事官鄭東浚金載瓉。以次進伏訖。命善曰。數日勞動之餘。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。上曰。卿之神色。比昨頗勝矣。命善曰。筋力凡節。稍覺差可矣。上曰。日前下敎。固以體禮間事。故有是譴責之敎矣。徽之曰。臣之罪過。非但爲不能董飭百僚。身自冒犯。日前譴責之敎。臣不敢有所逃矣。上曰。穆陵展拜時。陪班之不參。無或怪也。而至於行到崇陵洞口。環視左右。只有右參贊刑判數箇人。無他一人隨班者。揆以事體。全不成說矣。徽之曰。此係紀綱所在。尙不勝驚駭矣。上曰。不參陪從人員。欲爲譴責。而殆同誅之則不可勝誅。故於卿。不得不有所責敎矣。卿其繼自今益加董飭。無如前日之事。可也。命善曰。百僚之不能察飭。非但爲右揆之責。亦是臣之平日不飭百僚之罪矣。徽之曰。臣之復叨此任。非可堪承。而惟以聖眷之至重。玆敢入來。而實無以仰塞恩毗矣。上曰。卿言太過矣。卿之入來時。歷拜四忠祠乎。徽之曰。臣於來時。果爲歷拜而來矣。上曰。善爲矣。徽之曰。臣頃伏覩傳敎下者。尙不勝感泣。而非但臣家爲私事幸矣。又當今年先大王授受之際。正大光明之義理。尤益彰明矣。上曰。御史書啓。昨已批下。卿其見之乎。命善曰。臣果見之矣。命善曰。次對之行已久。今日則諸堂事當一齊進參。而懸病至於三員之多。致煩請牌。殊涉未安。懸病堂上。竝從重推考。以警日後。何如。上曰。依爲之。出擧條命善曰。臣卽見萊伯狀啓。則謂有舊例。彼夷之所請。先自擅給。此非嚴約束之意矣。上曰。戊子壬申等年。果有八送使停止之事乎。命善曰。前或有如是之事。而果爲有故而停止矣。上曰。前有許給宴需之事乎。命善曰。前者許施或有多寡之不一。而今此府使。視若恒例。不以狀聞。先爲劃給者。事極駭忽矣。上曰。先王朝許給公壯米。蓋出於交隣柔遠之義。而今予惠澤。未施於下民。先及於島夷乎。至於守土之臣。固當敬守邊境。嚴遵約條。無使彼夷。售其奸計。重其體統。以尊朝廷。可也。而今此許施者。殆同爲人干陰。事極可駭。說者曰。島夷方有倒懸之勢。而若不許施。則必致生挭之慮云者。固當狀聞後擧行之事。而焉可以徑自擅給乎。命善曰。啓中所謂更觀動靜之說。追後狀聞之言。俱涉駭然。事當先罷後拿。而曾以安東事。已有拿來之命。先施罷職之典。任譯則從重決棍。宜矣。上曰。島夷之私書。其果捧納乎。命善曰。任譯果爲捧來。而府使則卽爲嚴辭退却云矣。命善曰。卽因東萊前府使尹師國狀啓。以己亥條八送使停止事。枚擧任譯手本。而判付內。有下廟堂考例稟處之命矣。近來倭人。每以馬島之殘弊。爲藉口之資。入給米木。必欲預受。進獻物種。惟事停退。固已萬萬痛惡。而送使停止。雖有數次已例。八送使之一時盡停。乃是今番初有之事。則身爲邊臣。不思如法遵守。據理責諭。敢以更觀動靜之說。率爾陳啓。有若居問往復者然。設置邊臣之意。果安在哉。東萊前府使尹師國。方以前任安東時事。行將就拿。令該府別爲問目。照律勘處。訓導別差。則雖有大於此者。所當周章斡旋。期於無弊彌縫。而此等無前例之事。視若尋常。曲循彼意。奉行私書。特令許捧之說。轉報守臣。以至登聞之境。渠若有嚴畏朝廷之心。安敢乃爾。當該任譯等。令東萊新府使。大張軍威。從重決棍。使彼人俾知懲戢。更不敢生意。何如。上曰。依爲之。出擧條東萊前府使尹師國。令該府嚴問照勘。任譯。令新府使從重決棍事。出榻敎命善曰。柳誼書啓中關西營穀加分。旣在令後。則今此犯禁。固是法外。而其與嶺南伯所犯。雖或有多寡之別。而旣有嶺伯之處分。則似無異同矣。上曰。孟山寧邊德川渭原所犯之穀。當爲幾包乎。徽之曰。所分之穀。多至數萬石。而其所犯分。或與他道有異。蓋四郡之穀。或稱補營。或稱蔘價。豫爲加給者。已成謬例。年前臣之待罪箕營也。不得不依前襲謬矣。命善曰。卽見平安道御史柳誼書啓。則監司鄭尙淳。以營例未定。邑穀有欠爲言。未知本營事例之如何。而莫重國穀。有此虧欠。至登於繡啓。比諸嶺南。雖有多寡之懸殊。不飭之失。宜無異同。罷職。兵使李漢昌。許多臚列之罪。不可不一番覈處。令該府拿問定罪。其餘守令邊將。令吏兵曹稟處。至於別單諸條。有非猝乍間所可覆奏者。以啓目擧行。何如。上曰。依爲之。今聞卿言。道伯事則事實或不無襲謬者云。右相亦以爲。在營時不得不循用此例云。然則不可不一問後處之。姑先緘辭。從重推考。可也。出擧條命書榻敎曰。前平安監司鄭尙淳緘辭。從重推考。又命書榻敎曰。平安兵使李漢昌。令該府拿處。命善曰。此前統制使徐有大狀啓。而以兩南舟師春操合設當否。令廟堂稟旨分付爲請。此全羅兵使李鼎炳狀啓。而以五鎭營。三山城。珍島獨鎭等巡操及營城將巡點。依例擧行事。令廟堂稟旨分付爲請。此慶尙右兵使申應周狀啓。而以今春習操及營城將巡點一款。令廟堂稟旨分付爲請矣。或於己亥秋。或於昨年秋。旣已行操。且當春窮。裹糧赴陣。必多民弊。今番則毋論習操與巡點。竝姑停止之意。知悉。何如。上曰。依爲之。出擧條命善曰。全伯之報備局者。曾有拯劣米。待秋徵捧之敎。而今此惠廳之發關者。必以今春督捧云云。臣則謂旣有待秋之令。而更以今春徵納。則似有民怨之端矣。上曰。事不成說矣。寧有如許道理乎。此委折。惠堂似必詳知矣。民始曰。向於發關時。必是混入而然矣。上曰。此可謂失信於民也。卿其卽爲收關。以復待秋之令。可也。命善曰。卽見全羅監司徐有隣備局報辭。則拯劣米。昨年因道臣狀請。備局回啓。以待秋退捧之意。已有行會。而今又惠廳關內。乙未以後各年拯劣米。一倂收捧。添載上納事。知委矣。方當新春。民窮轉甚。裝載不遠。催科旁午。此時拯米之一時竝督。實有民情騷擾之慮。依前回啓。待秋擧行爲請矣。當初惠郞所懷。似指大體而言。未必謂目下之徵捧。而徑先發關。致此擾民之端。事涉不察。當該堂上推考。拯劣米退捧事。依報辭施行。何如。上曰。此無異失信於民。依爲之。他道以此意枚擧論理。卽爲行會事。分付該廳。可也。出擧條命善曰。漂民出送咨文。才已來到矣。以來頭使行伸謝之意。令槐院撰出回咨。定禁軍給馬下送于灣府。使之傳給鳳城將處。以爲轉致北京之地。何如。上曰。依爲之。出擧條命善曰。備局堂上。近甚數少。俾卽加差。以責有固之任宜矣。上曰。好矣。命善曰。行司直金鍾秀。禮曹判書金熤。漢城判尹李命植。備局堂上還差。金鍾秀李命植。仍察有司之任。兼兵曹判書洪樂性。貢市堂上差下。金熤。行副司直蔡弘履。竝堤堰堂上差下。使之察任。何如。上曰。依爲之。出擧條命書榻敎曰。行副司直金鍾秀。禮曹判書金熤。漢城判尹李命植。備局堂上還差。金鍾秀李命植仍察有司之任。兵曹判書洪藥性貢布堂上差下。金熤。行副司直蔡弘履堤堰堂上差下。命善曰。水部雖是閑局。亦有事務。而見今三堂。俱是老病之人。凡百擧行。多有委屬之慮云。竝改遞。何如。上曰。依爲之。出擧條命書榻敎曰。工曹三堂上許遞。命善曰。臣之病情。雖或少差。尙難爲人矣。況今數司提擧之任。實難承膺。而至於宗廟提調。則尤難奉行矣。且聞明日卽是奉審之次。而以臣病狀。萬無赴進之望。特推生成之澤。俾獲調安之道。則不勝感幸矣。命書傳敎曰。領相旣有陳請。春奉審又在明日云。領相兼帶宗廟署都提擧之任。今姑勉副。民始曰。南漢義僧番錢。例於當年內收捧。以爲排朔分俵者。而昨年所納。未收頗多。曾已發關催促。而尙未畢納。此亦係是軍需。則若是稽留。誠極未安。該邑守令。有難一一論責。不能董飭之諸道道臣。竝推考。使之各別嚴督。今月內。無遺上納之意。申飭。何如。上曰。依爲之。出擧條上曰。訓將今此入來。予用嘉悅。而病後筋力。亦可謂老益壯矣。命善曰。果如聖敎矣。上曰。此非爲渠之地。實是爲國之幸矣。善復曰。伏承下敎。不勝感泣。而臣安敢當此恩敎乎。上曰。禁御兩將。今亦在座。而默數朝著。實無任將之人。極可悶慮矣。訓將得其合用之人乎。善復曰。頃於將臣之望。只以二人擬入。臣亦不勝其悶切矣。上曰。平安兵使。誰可爲之乎。命善曰。捕將中可以差送矣。上曰。統制使。從速下送。可也。命善曰。統制使聞有親病。勢難赴任云。故臣以抑情赴任之意。已爲申飭矣。上曰。禁營文書磨勘事。雖以其時注書誤傳之致。而該營之如是擧行者。果不善爲矣。其時下敎。固以大體而言之也。非謂破東補西之意也。命善曰。此雖誤傳之致。而如是磨勘者。未免其不能詳審之失矣。上曰。寧有是乎。予意則固在於申飭。而豈爲其分銖升合而然哉。命善曰。誠如聖敎矣。柱國曰。臣營所管中年來虛錄者。當以依下敎蕩減乎。命善曰。虛錄中亦有可捧者。固不必以一例蕩減矣。上曰。御營貿米事。已作成憲。而與他有異矣。何必以萬兩爲限乎。命善曰。此則有其限數。然後可無後弊矣。上曰。各營別備。輒至萬緍云。何以區處乎。事當用於軍物旗幟改造之時矣。善復曰。旣是別備。則固當取用於此等所入。而人皆有染手取謗之嫌。故初不設施。是爲可怪矣。上曰。惟在操心之如何。何必以是爲嫌。而不爲改造乎。命善曰。卽宜申飭將臣。以爲取用於軍物之需。好矣。善復曰。臣於都監看役時。江華貸用木一百十同中。先以三十同備償矣。上曰。軍門之事。悉委於卿。卿若有中塗之廢。則今日之言。必有前後之異。豈不爲惕念處乎。善復曰。伏承聖敎。不勝惶感。而非臣之所可堪承矣。上曰。俄以箕伯事。卿有請罷之言。而予則以推考爲敎者。艮有以也。大抵君臣之間。貴相覆難。若以卿言某事。而予其從之。予言某事。而卿其順之。則豈有以都兪吁咈之美哉。至若觀予所意。一事承應。則是所謂君臣出言。莫敢矯其非者也。且於酬接之間。誰知其烏之雌雄乎。卿於此等處。益宜交勉者也。命善曰。聖敎至當。臣等實不勝欽仰警惕。而旣承此敎之後。若或有忘公懷私之人。則卽是負殿下之臣。臣等敢不惕念奉承乎。上曰。以近來言之。凡百有司之臣。不自擧行。至以些細之事。輒皆登聞。必請上裁。予固有難於酬應。而百執事親自爲之。豈不惱神哉。每致如是。則堂陛無級。終難振刷之道矣。命善曰。今此百僚之臣。不能善圖。移勞聖躬。此是臣等之罪也。徽之曰。伏承聖敎。旣摰且懇。臣不敢對揚休命之道矣。上曰。軍器寺事。不可不從速釐正。而去秋所燼矢簇之經費。當爲幾何乎。民始曰。計其所入。則費至二十六萬兩矣。上曰。經費一節。予實難之。交子弓百餘件。先爲造出。而其所應費。劃卽磨鍊。可也。善復曰。當如下敎。謹以從速成矣。上曰。此是內武庫。不可不準數充納矣。命善曰。果是內庫不可無之物。而卽令磨鍊造出。宜矣。上曰。訓局掌務郞廳。時或入來於近密之地。不可不詳審擇差矣。善復曰。臣亦擇人以差矣。上曰。軍職廳事。全不成樣。予甚爲悶矣。孫相龍。何以至被謫之境乎。徽之曰。以其逋穀事。有是論罪矣。上曰。李彦儒事。極陰譎矣。旣有朝官之名。而作此如許之事乎。命善曰。本是凶獰之人。而今此現發於此事者。亦云幸矣。弘履曰。臣亦觀之。本以惡人。見棄於其廳。已久云矣。上曰。近不開講。故儒臣久不見矣。日前陳疏中循私蔑公之說。太涉過矣。文泳曰。臣以區區之意。欲效一日之責。如是敢陳矣。上曰。使臣先來。今已入來。可謂速到矣。何當渡江乎。時偉曰。似在今望間矣。命退。諸臣以次出。